Fra august vil gymnasieelever og andre på ungdomsuddannelse kunne få et bus/togkort for 300 kroner om måneden.
  

Det bliver billigere at komme med bus og tog til gymnasiet, teknisk skole og andre ungdomsuddannelser. For 300 kroner om måneden vil alle på ungdomsuddannelser fra august kunne købe et hypercard, der gælder for transporten mellem hjem og uddannelsessted. Det er resultatet af en ny politisk aftale, som blev indgået fredag i Herning, oplyser folketingsmedlem Johs Poulsen, De Radikale. Det nye kort er en forsøgsordning, som varer i to år og derefter skal evalueres i 2013. - Det er en rigtigt god idé at vænne de unge til at bruge den kollektive trafik, siger Johs Poulsen. Forskningsresultater tyder på, at de unge så bliver vænnet til det og bliver ved med at bruge kollektiv trafik, påpeger han. - Derudover vil vi gerne gøre noget for at forbedre de unges økonomi. Det er ikke mere end få måneder siden, at Venstre, De Konservative og Dansk Folkeparti hævede priserne. Nu går vi den modsatte vej, siger Poulsen. Han håber, at der bliver fyldt så mange tomme sæder i busser og tog, at forsøget ender med at betale sig selv. Ud over turen til skolen kan det nye transportkort bruges inden for egen takstzone og som rabatkort til turen ud af byen, hvor prisen bliver som en barnebillet, cirka halv pris, oplyser Johs Poulsen. De andre partier i aftalen er Venstre, De Konservative, Socialdemokraterne, SF, og Dansk Folkeparti. Forsøget koster i alt 400 millioner kroner, som tages fra en buspulje, som det har været svært af bruge pengene fra.